मन्नो के कहने में उलाहना या आक्षेप न होकर यथास्थिति पर प्रश्नांकन ही है। रवि निरुत्तरित ही रहता है। इस अंतिम बार जब रवि मन्नो से विदा लेकर लौटने लगता है तब जैसे मन्नो भी अंतिम बार ही अपनी नियति पर और अब अकेले रह जाने पर रोने लगती है। मन्नो के तिरस्कृत जीवन में रवि ने किंचित आत्मीय निकटता का अहसास दिया था। वंचनाओं के कगार से किसी ने खींचने की निष्क्रिय ही सही, चेष्टा तो की ही। विदा लेते समय रवि जानता है कि मन्नो रो रही है किन्तु रवि सिसकती हुई मन्नो को छोड़कर चला जाता है।